Ehdotus EUROOPAN PARLAMENTIN JA NEUVOSTON DIREKTIIVI neuvoston direktiivin 64/432/ETY muuttamisesta jäsenvaltioiden valvontaverkostoihin kuuluvien atk-pohjaisten tietokantojen osalta /* KOM/2011/0524 lopullinen - 2011/0228 (COD) */





PERUSTELUT Asetuksen (EY) N:o 1760/2000 muuttamisesta naudanlihan vapaaehtoista merkitsemistä koskevien säännösten poistamisen ja nautaeläinten elektronisen tunnistamisen osalta ollaan antamassa ehdotusta Euroopan parlamentin ja neuvoston asetukseksi, minkä vuoksi on tarpeen muuttaa vastaavasti myös neuvoston direktiiviä 64/432/ETY niiden atk-pohjaisten tietokantojen osalta, jotka ovat osa jäsenvaltioiden valvontaverkostoja. Direktiivissä 64/432/ETY säädettyihin atk-pohjaisten tietokantojen sisältämiin tietoihin ei toistaiseksi sisälly mainintaa elektronisista tunnistusmenetelmistä. Tämän vuoksi neuvoston direktiiviä 64/432/ETY olisi jäsenvaltioiden valvontaverkostoihin kuuluvien atk-pohjaisten tietokantojen osalta muutettava ottaen huomioon ehdotus Euroopan parlamentin ja neuvoston asetukseksi asetuksen (EY) N:o 1760/2000 muuttamisesta naudanlihan vapaaehtoista merkitsemistä koskevien säännösten poistamisen ja nautaeläinten elektronisen tunnistamisen osalta. Nämä kaksi ehdotusta esitetään näin ollen osana samaa säädöspakettia. Tällä luonnoksella Euroopan parlamentin ja neuvoston direktiiviksi ei ole vaikutuksia Euroopan unionin talousarvioon. Sen vuoksi direktiiviä 64/432/ETY olisi muutettava. 2011/0228 (COD) Ehdotus EUROOPAN PARLAMENTIN JA NEUVOSTON DIREKTIIVI neuvoston direktiivin 64/432/ETY muuttamisesta jäsenvaltioiden valvontaverkostoihin kuuluvien atk-pohjaisten tietokantojen osalta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon[1], noudattavat tavallista lainsäätämisjärjestystä sekä katsovat seuraavaa: (1) Eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annettua neuvoston direktiiviä 64/432/ETY[2] sovelletaan unionin sisäisessä nautaeläinten ja sikojen kaupassa. Direktiivissä säädetään, että jäsenvaltion toimivaltainen viranomainen voi perustaa valvontaverkostojärjestelmän. Kyseisiin verkostoihin kuuluu atk-pohjainen tietokanta, jonka on sisällettävä ainakin direktiivissä 64/432/ETY säädetyt tietyt tiedot, muun muassa kunkin eläimen tunnistuskoodi. (2) Nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä 17 päivänä heinäkuuta 2000 annetussa Euroopan parlamentin ja neuvoston asetuksessa (EY) N:o 1760/2000[3] vahvistetaan nautaeläinten elektronisten tunnistusmenetelmien käyttöä koskevat säännöt. (3) Direktiivissä 64/432/ETY säädettyihin atk-pohjaisten tietokantojen sisältämiin tietoihin ei sisälly mainintaa elektronisista tunnistusmenetelmistä. (4) Unionin lainsäädännön yhtenäisyyden vuoksi tällaiset tiedot olisi lisättävä direktiivissä 64/432/ETY säädettyyn luetteloon tiedoista, jotka atk-pohjaisissa tietokannoissa on oltava. (5) Sen vuoksi direktiiviä 64/432/ETY olisi muutettava, OVAT HYVÄKSYNEET TÄMÄN DIREKTIIVIN: 1 artikla Korvataan direktiivin 64/432/ETY 14 artiklan 3 kohdan C osan 1 kohta seuraavasti: ”1) Kunkin eläimen osalta: – yksilöllinen tunnistuskoodi, – syntymäaika, – sukupuoli, – rotu tai ulkonäkö, – emän tunnistuskoodi tai kolmannesta maasta tuodun eläimen kohdalla vastaanottavan jäsenvaltion eläimelle asetuksen (EY) N:o 1760/2000 mukaisesti antaman tunnisteen yksilöllinen tunnistuskoodi, – syntymätilan rekisteröintinumero, – kaikkien sellaisten tilojen rekisteröintinumerot, joissa eläintä on pidetty, ja jokaisen siirron suorittamispäivämäärät, – kuolin- tai teurastuspäivämäärä, – elektronisen tunnisteen tyyppi, jos se kiinnitetään eläimeen.” 2 artikla 1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […]. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko. Jäsenvaltioiden on sovellettava näitä säännöksiä […] päivästä […]kuuta […]. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä […] päivänä […]kuuta […]. Euroopan parlamentin puolesta Neuvoston puolesta Puhemies Puheenjohtaja [1] EUVL C xx, xx.xx.xxxx, s. xx. [2] EYVL 121, 29.7.1964, s. 1977/64. [3] EYVL L 204, 11.8.2000, s. 1.